“เฮียตึ๋ง” ฟันกำไรหุ้น LH เดือนกว่า 3.5 พันล้านล.!
ชื่นมื่นกันถ้วนหน้า สำหรับผู้ถือหุ้น บริษัท แลนด์แอนด์เฮ้าส์ จำกัด (มหาชน) หรือ LH แม้มีการประกาศล้มโต๊ะ “เทนเดอร์ ออฟเฟอร์” อย่างเป็นทางการไปแล้ว...
6 ส.ค. 2561

แฉทุกวันทันเกมหุ้น
ชื่นมื่นกันถ้วนหน้า สำหรับผู้ถือหุ้น บริษัท แลนด์แอนด์เฮ้าส์ จำกัด (มหาชน) หรือ LH แม้มีการประกาศล้มโต๊ะ “เทนเดอร์ ออฟเฟอร์” อย่างเป็นทางการไปแล้ว…
ตามแบบฉบับ “เรียบร้อยโรงเรียนตึ๋ง !”
​หากเท้าความกลับไป เมื่อวันที่ 21 มิถุนายน 2561 “เฮียตึ๋ง” หรือ นายอนันต์ อัศวโภคิน มืออสังหาริมทรัพย์ระดับปรมาจารย์ของประเทศไทย ก็เรียกเสียงฮือฮาให้กับผู้คนในแวดวงอสังหาฯ และตลาดทุนอีกคำรบหนึ่ง
​โดยบริษัทฯ แจ้งต่อตลาดหลักทรัพย์แห่งประเทศไทย (ตลท.) ภายหลังบอร์ดมีมติเสนอที่ประชุมวิสามัญผู้ถือหุ้น กรณีนายอนันต์ส่งหนังสือแจ้งความประสงค์ เพื่อทำคำเสนอซื้อหุ้น LH สัดส่วน 10% ที่ราคา 11.80 บาทต่อหุ้น
​ราคาซื้อขายหุ้น LH บนกระดานตอบรับกับเรื่องนี้ทันทีทันใด ในวันเดียวกันนั้นเอง จากราคาเปิดมาในช่วงเช้า ก่อนหน้าการประกาศเรื่องนี้ในช่วงพักการซื้อขายระหว่างวัน อยู่ที่ระดับ 11 บาท จนภายหลังขยับขึ้นมาปิดที่ 11.50 บาท
​ขณะที่ภายหลังจากนั้น ก็ยังไม่เป็นที่แน่ชัดนักว่าราคาหุ้น LH ที่ปรับตัวขึ้นอย่างต่อเนื่องนั้น เป็นผลจากกระแสตอบรับเรื่องเทนเดอร์ฯ ที่ดูแล้วต้องถือว่า “โอเวอร์รีแอ็กต์” ไปนิดหรือเปล่า เพราะประกาศรับซื้อแค่ 10% หรือจะเป็นเพราะคาดการณ์เรื่องปัจจัยพื้นฐานแข็งแกร่ง?
ก็ถือว่าสุดจะคาดเดา และคงไม่ต้องไปเสียเวลางมโข่งอีกต่อไป เพราะไม่ได้มีความสลักสำคัญอะไรนัก
​เอาเป็นว่า จากวันนั้นจนถึงวันนี้ ราคาหุ้น LH ปรับตัวขึ้นมาแล้ว 1.20 บาท หรือคิดกลม ๆ สัก 11% ไม่ขาดไม่เกิน โดยราคาปิดล่าสุดอยู่ที่ 12.20 บาท ซึ่งแน่นอนว่าสูงกว่าราคาเทนเดอร์ฯ เป็นที่เรียบร้อยแล้ว
​เป็นที่น่าสนใจ สำหรับเหตุผลในการประกาศยกเลิกรับซื้อหุ้นในครั้งนี้ ซึ่งมีการระบุว่า ธนาคารไทยพาณิชย์ จำกัด (มหาชน) หรือ SCB ขอยกเลิกวงเงินสินเชื่อระยะยาวแก่นายอนันต์ เนื่องจากผู้ขอกู้ทำใจยอมรับอัตราดอกเบี้ยใหม่ที่ทางธนาคารขอเรียกเก็บไม่ได้
​ถือเป็นปรากฏการณ์ที่ไม่ได้เกิดขึ้นบ่อยนัก สำหรับแบงก์เจ้าบุญทุ่มอย่าง SCB ที่ไม่ยอมโอนอ่อนผ่อนปรนกับลูกค้าสินเชื่อรายใหญ่ (อ้างอิงจากผลงานช่วงที่ผ่านมา)
​ฉะนั้น นอกเหนือไปจากที่ว่าน่าสนใจแล้วนั้น ยังถือว่าน่าเก็บเอาไปคิดเพิ่มเติมด้วยว่า อะไรคือสาเหตุทำให้ทีมสินเชื่อที่เป็นผู้รับผิดชอบดูแลดีลครั้งนี้ ตัดสินใจที่จะคิดดอกเบี้ยจากนายอนันต์เพิ่มขึ้น จากที่ได้ตกลงกันเอาไว้
​โดยหลักการทั่วไป อัตราดอกเบี้ยที่ผู้ให้กู้เรียกเก็บกับผู้ขอกู้ถือเป็นผลตอบแทน ซึ่งสะท้อนความเสี่ยงที่ผู้ให้กู้ต้องแบกรับ และอยู่บนพื้นฐานของความสามารถในการชำระคืนหนี้ของผู้ขอกู้
​เช่นนั้นจะพอตีความได้หรือไม่ว่า การที่ SCB ขอขึ้นดอกเบี้ยกับ “เฮียตึ๋ง” นั่นหมายถึงการปล่อยกู้ครั้งนี้มีความเสี่ยงสำหรับแบงก์มากขึ้น…และความเสี่ยงที่ว่านั้น!!! คืออะไร???
​แน่นอน เรื่องแบบนี้คงจะหาคำตอบกันได้ไม่ง่ายนัก และไม่แน่ว่า แท้จริงแล้วอาจไม่มีอะไรในกอไผ่ มากเกินไปกว่าที่ทาง “ไทยพาณิชย์” มีความจำเป็นเร่งด่วนบางประการ
​นี่ก็สุดจะคาดเดาเหมือนกัน แต่ด้วยชื่อชั้นก็พอเชื่อได้บ้างว่า ระดับ “เฮียตึ๋ง” คงไม่มาเล่นเกมชักเข้าชักออก เพื่อดันราคาหุ้นเอาดื้อ ๆ ซะอย่างนั้น
​อย่างไรก็ดี เมื่อคิดจากส่วนต่างราคาหุ้นที่เกิดขึ้นตามช่วงระยะเวลาข้างต้น ก็ต้องบอกว่าคงไม่มีใครน่าอิจฉาเท่ากับ “เฮียตึ๋ง” คนนี้อีกแล้ว
​เพราะจากจำนวนหุ้น LH ที่มีอยู่ นั่นหมายถึงซือแป๋วงการอสังหาฯ ที่ชื่อ “อนันต์ อัศวโภคิน” รวยขึ้นมาอีกไม่เยอะ คิดเร็ว ๆ กลม ๆ ประมาณ “สามพันสี่ร้อยกว่าล้านบาท” เพียงเท่านั้น
​…อิ อิ อิ…